A Bizottság határozata

(1997. március 25.)

a légmentesen lezárt tárolóedényekben tárolt állateledel egyes alternatív hőkezelési rendszereket alkalmazó harmadik országokból történő behozatalával kapcsolatos állategészségügyi követelmények és a szükséges állatorvosibizonyítvány megállapításáról, valamint a 94/309/EK határozat módosításáról

(EGT vonatkozású szöveg)

(97/199/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 96/90/EK irányelvvel [1] módosított, a 89/662/EGK irányelv, illetve a kórokozók tekintetében a 90/425/EGK irányelv [2] A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK tanácsi irányelvre és különösen annak 10. cikke (2) bekezdésének c) pontjára és (3) bekezdésének a) pontjára,

mivel a 92/118/EGK irányelv I. mellékletének 4. fejezete megállapítja a 92/118/EGK irányelvvel módosított 90/667/EGK tanácsi irányelv [3] értelmében kevésbé veszélyeztető anyagokat tartalmazó állateledelek behozatalára vonatkozó követelményeket;

mivel a legutóbb a 96/344/EK határozattal [4] módosított 94/278/EK bizottsági határozat [5] megállapította azon harmadik országok jegyzékét, amelyekből a tagállamok engedélyezik állateledel behozatalát;

mivel a legutóbb a 96/106//EK határozattal [6] módosított 94/309/EK bizottsági határozat [7] megállapította az egyes állateledelekre és egyes, kedvtelésből tartott állatoknak szánt cserzetlen ehető termékekre vonatkozó behozatali követelményeket;

mivel a 94/309/EK határozat végrehajtását legutóbb a 96/106/EK határozat elhalasztotta, mert alkalmazása nehézségeket okozott volna az olyan, légmentesen zárt tárolóedényekbe csomagolt állateledel behozatalakor, amelyek alternatív hőkezelési rendszerek alkalmazásával előállított, nagy kockázatot jelentő anyagból készült feldolgozott állati fehérjét tartalmazhatnak;

mivel célszerű engedélyezni egyes légmentesen zárt tárolóedényekbe csomagolt állateledelek behozatalát, amelyek tartalmazhatnak alternatív hőkezelési rendszerek alkalmazásával előállított, nagy kockázatot jelentő anyagból készült feldolgozott állati fehérjét;

mivel a 96/449/EK bizottsági határozat [8] többek között előírja, hogy az emlősökből eredő hulladékból nyert állati fehérjét teljes anyagában legalább 133 °C-os hőkezelésnek kell alávetni, legalább 20 percig 3 bar nyomás mellett úgy, hogy a feldolgozás előtt a darabok mérete 5 cm-nél nem lehet nagyobb; mivel ezért célszerű a fent említett állateledelek behozatalát azon állateledelekre korlátozni, amelyek kizárólag nem emlősökből eredő hulladékból nyert állati fehérjét tartalmaznak,

mivel a 94/309/EK határozatot megfelelően módosítani kell;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) A tagállamok engedélyezik az A. mellékletben felsorolt harmadik országokból a légmentesen zárt tárolóedényekbe csomagolt olyan állati eledel behozatalát, amely tartalmazhat nem emberi fogyasztásra szánt, nagy kockázatot jelentő anyagból származó feldolgozott állati fehérjét, ha azt a B. mellékletben megállapított állategészségügyi bizonyítvány kíséri.

(2) Az (1)–(4) bekezdésben említett egészségügyi bizonyítványok egyetlen lapból állnak, és azokat a behozatali ellenőrzést végző tagállam legalább egy hivatalos nyelvén kell kitölteni.

2. cikk

(1) A nagy kockázatot jelentő anyagból nyert és az 1. cikk (1) bekezdésében említett termékekben megtalálható feldolgozott állati fehérjék előállításának az alábbi előírásokkal összhangban kellett történnie:

a) - a nyersanyagot teljes anyagában legalább 133 °C-ra melegítik, legalább 20 percig három bar nyomás mellett úgy, hogy a feldolgozás előtt a darabok mérete 5 cm-nél nem nagyobb,

vagy

- amennyiben a nyersanyag nem emlősökből származik, a 92/562/EGK bizottsági határozat [9] mellékletében ismertetett rendszer illetve rendszerek kombinációja használható. Az ilyen rendszerek azzal a feltétellel használhatók, hogy az eljárás során egy hónapon át naponta mintavételt végeztek, és az megfelel a 90/667/EGK tanácsi irányelv [10] II. melléklete III. fejezete 1. és 2. pontjaiban megállapított mikrobiológiai előírásoknak;

b) a kritikus ellenőrzési pontok részleteit úgy kell feljegyezni és fenntartani, hogy a tulajdonos, az üzemeltető vagy annak képviselője, és szükség szerint az illetékes hatóság nyomon követhesse az üzem működését. A nyilvántartandó és nyomon követendő adatok magukban foglalják a darabok méretét, a kritikus hőmérsékletet és adott esetben az abszolút időt, nyomásprofilt, a nyersanyag betáplálása és a zsír újrafelhasználása ütemét.

(2) Az (1) bekezdésben megállapított feltételek teljesítéséhez a nagy kockázatot jelentő anyagból nyert és az 1. cikk (1) bekezdésében említett termékekben megtalálható, feldolgozott állati fehérjét olyan üzemben kell termelni, amelyet valamely tagállam vagy az A. mellékletben felsorolt harmadik ország illetékes hatósága engedélyezett.

3. cikk

(1) A B. mellékletben említett bizonyítványt használó harmadik országok tájékoztatják a Bizottságot az alábbiakról:

a) az állategészségügyi szolgálat hatásköre a feldolgozott állati fehérjét előállító üzemek ellenőrzésére és engedélyezésére;

b) a követett engedélyezési eljárások;

c) az engedélyezett üzemek jegyzéke.

(2) A Bizottság az A. mellékletben felsorolt harmadik országokban vizsgálatot végez e határozat rendelkezései alkalmazásának ellenőrzésére.

4. cikk

A 94/309/EK határozat a következőképpen módosul:

a) az 1. cikk (1) bekezdésének első francia bekezdése a "harmadik országok" szavak után a következő szavakkal egészül ki: "nem szerepel a 97/199/EGK bizottsági határozat A. mellékletében";

b) az A. melléklet címe a "Közösség" szó után a következő szavakkal egészül ki: "olyan harmadik országokból, amelyek nem szerepelnek a 97/199/EGK bizottsági határozat A. mellékletében".

5. cikk

Ezt a határozatot 1997. április 1-jétől kell alkalmazni.

6. cikk

Ennek a határozatnak a tagállamok a címzettjei.

Kelt Brüsszelben, 1997. március 25-én.

a Bizottság részéről

Franz Fischler

a Bizottság tagja

[1] HL L 13., 1997.1.16., 24. o.

[2] HL L 62., 1993.3.15., 49. o.

[3] HL L 363., 1990.12.27., 51. o.

[4] HL L 133., 1996.6.4., 28. o.

[5] HL L 120., 1994.5.11., 44. o.

[6] HL L 24., 1996.1.31., 34. o.

[7] HL L 137., 1994.6.1., 62. o.

[8] HL L 184., 1996.7.18., 43. o.

[9] HL L 359., 1992.12.9., 23. o.

[10] HL L 363., 1990.12.27., 51. o.

--------------------------------------------------

A. MELLÉKLET

A 94/278/EK bizottsági határozat mellékletének X. részében megállapított valamennyi harmadik ország.

--------------------------------------------------

B. MELLÉKLET

+++++ TIFF +++++

+++++ TIFF +++++

+++++ TIFF +++++

--------------------------------------------------